CELEX: 32017D0563
Language: el
Date: 2017-03-21 00:00:00
Title: Εκτελεστική απόφυση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

25.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 80/33
            
         ΕΚΤΕΛΕΣΤΙΚΉ ΑΠΌΦΥΣΗ (ΕΕ) 2017/563 ΤΟΥ ΣΥΜΒΟΥΛΊΟΥ
   της 21ης Μαρτίου 2017
   που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στην Επιτροπή στις 18 Μαΐου 2016, η Εσθονία ζήτησε την άδεια να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ («ειδικό μέτρο»), με το οποίο επιτρέπεται στην Εσθονία να απαλλάσσει από τον φόρο προστιθέμενης αξίας (ΦΠΑ) τους υποκείμενους σε φόρο με ετήσιο κύκλο εργασιών που δεν υπερβαίνει τις 40 000 EUR από την 1η Ιανουαρίου 2018.
            
         
               (2)
            
            
               Σύμφωνα με τις διατάξεις του άρθρου 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 4ης Οκτωβρίου 2016, σχετικά με το αίτημα που υπέβαλε η Εσθονία. Η Επιτροπή κοινοποίησε στην Εσθονία, με επιστολή της 5ης Οκτωβρίου 2016, ότι διέθετε όλες τις απαραίτητες πληροφορίες για την εξέταση του αιτήματος.
            
         
               (3)
            
            
               Σύμφωνα με το άρθρο 287 σημείο 8 της οδηγίας 2006/112/ΕΚ, η Εσθονία μπορεί να παράσχει απαλλαγή από τον ΦΠΑ στους υποκείμενους στον φόρο, των οποίων ο ετήσιος κύκλος εργασιών δεν υπερβαίνει το ισόποσο των 16 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
         
               (4)
            
            
               Το αιτούμενο ειδικό μέτρο συνάδει με τους στόχους της ανακοίνωσης της Επιτροπής της 25ης Ιουνίου 2008 με τίτλο «“Προτεραιότητα στις μικρές επιχειρήσεις” — Μια “Small Business Act” για την Ευρώπη».
            
         
               (5)
            
            
               Δεδομένου ότι το ειδικό μέτρο θα έχει ως αποτέλεσμα τη μείωση των υποχρεώσεων των μικρότερων επιχειρήσεων όσον αφορά τον ΦΠΑ, θα πρέπει να επιτραπεί στην Εσθονία να το εφαρμόσει για περιορισμένο χρονικό διάστημα έως τις 31 Δεκεμβρίου 2020. Οι υποκείμενοι στον φόρο θα πρέπει να εξακολουθούν να έχουν τη δυνατότητα να επιλέγουν το κανονικό καθεστώς ΦΠΑ.
            
         
               (6)
            
            
               Καθώς τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε αναθεώρηση είναι δυνατό να τεθεί σε ισχύ οδηγία που τροποποιεί τις εν λόγω διατάξεις της οδηγίας 2006/112/ΕΚ πριν από τις 31 Δεκεμβρίου 2020.
            
         
               (7)
            
            
               Βάσει των πληροφοριών που κοινοποίησε η Εσθονία, συνάγεται ότι η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
         
               (8)
            
            
               Η παρέκκλιση δεν έχει αρνητικές επιπτώσεις στους ίδιους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 287 παράγραφος 8 της οδηγίας 2006/112/ΕΚ, επιτρέπεται στην Εσθονία να απαλλάσσει από τον ΦΠΑ τους υποκειμένους στον φόρο με ετήσιο κύκλο εργασιών που δεν υπερβαίνει τις 40 000 EUR.
   Άρθρο 2
   Η παρούσα απόφαση αρχίζει να ισχύει την ημέρα της κοινοποίησής της.
   Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των άρθρων 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται.
   Άρθρο 3
   Η παρούσα απόφαση απευθύνεται στη Δημοκρατία της Εσθονίας.
   
      Βρυξέλλες, 21 Μαρτίου 2017.
      
         
            Για το Συμβούλιο
         
         
            Ο Πρόεδρος
         
         E. SCICLUNA
      
   
   
      (1)  ΕΕ L 347 της 11.12.2006, σ. 1.